De er simpelthen bange for at blive til grin, når de skal fortælle kollegerne, at de har problemer med at læse og skrive. Det fortæller DR Nordjylland. - De har måske dårlige oplevelser fra deres skolegang, som gør, at de ser lidt anderledes på efteruddannelse end de fleste andre gør, siger arbejdsmarkedsforsker Mads Peter Klindt fra Aalborg Universitet. OECD vurderer at op mod halvanden million danskere har problemer med at læse og skrive. 300.000 af dem har så store problemer, at de har svært ved at læse en avis. En af dem, der har svært ved at stave er 43-årige Claus Guldhammer Haugaard. Han er mejerist på Hjørring Mejeri. Siden uddannelsen kom i hus, har det været småt med lysten til efteruddannelse. - Jeg synes det var flovt at skulle indrømme over for andre, at jeg har svært ved at stave, forklarer han. Men i følge Mads Peter Klindt er manglende efteruddannelse et skridt på vejen mod arbejdsløshed. Og netop udsigten til arbejdsløshed kom pludselig tæt på for Claus Guldhammer Haugaard. Mejeriet, hvor han arbejder, lukker til næste år. Så nu har han sagt ja til efteruddannelse og det har han ikke fortrudt. - Jeg er træt af jeg ikke fik gjort det noget før, for det gør hverdagen så meget nemmere.

Referat:
Hårdtarbejdende danskere tør ikke give sig i kast med efteruddannelse, selv om de allerede har sparet op til den.